Bokke oefen in die reën, windDie Springbokke tydens hul oefensessie. Foto: RWC Die Springbokke het Saterdag met hul oefensessie voortgegaan ondanks swaar reën en sterk wind nadat tifoon Hagibis Japan getref het. Volgens die Wêreldbeker-rugbytoernooi se amptelike verslagspan het talle van die spanne hul oefensiessies vir Saterdag gekanselleer. Die Bokke het egter voortgegaan met hul oefensessie in Kobe om seker te maak hulle bly fiks tussen hulle laaste wedstryd Dinsdag en hul kwarteindstryd op 20 Oktober. Damian de Allende het aan die verslagspan gesê hy voel eintlik tuis aangesien hy in Kaapstad woon en gewoond is aan sterk wind en reën. “Dit was lekker,” het De Allende gesê. “Ons het voorberei om in ŉ binnehuise fasiliteit te oefen, maar ons kon nie daar uitkom nie. So dit was ŉ bietjie onverwags om buite te oefen, maar dit is altyd lekker om in die reën jou vaardighede te toets vir dié soort weer.” Damian de Allende, Foto: RWC AP berig Cheslin Kolbe het intussen uitgesit tydens Vrydag se oefensessie en volgens afrigter Rassie Erasmus gee sy enkel hom steeds probleme. Kolbe sou na verwagting reeds weer in aksie gewees het, maar sy herstel vorder stadiger as verwag. Volgens Erasmus is daar ŉ 80% tot 90% kans dat Kolbe teen Maandag weer saam sal oefen. Francois Louw en Herschel Jantjies het ook Vrydag se oefensessie misgeloop. Louw het ŉ geswelde knie en volgens Erasmus is hy nou op daardie ouderdom wat dit ná elke wedstryd ŉ bietjie langer vat om te herstel. Jantjies het ŉ dyspierbesering opgedoen en volgens Erasmus is hy bekommerd, maar het hy nog nie ŉ besluit geneem om hom te vervang nie. Die Springbokke het na hul wedstryd vroeër die week twee dae af gehad om Japan te verken en volgens Erasmus het hulle maar sukkel-sukkel weer aan die gang gekom.